Izvršni odbor HNS je temeljem članka 43. i članka 44. st. 6. Statuta na prijedlog Komisije za ženski nogomet dana 26. 08. 2025. godine donio

**P R O P O Z I C I J E N A T J E C A N J A**

**ZA PRVENSTVO PRVE HRVATSKE NOGOMETNE LIGE**

**PIONIRKI I KADETKINJA (Prva HNLŽ P-K) ZA NATJECATELJSKU 2025/2026. GODINU**

**OPĆE ODREDBE – SUDIONICI, SUSTAV I KALENDAR NATJECANJA**

**Opće odredbe:**

**Članak 1.**

U svezi s Odlukom o sustavu natjecanja mladeži, na temelju ostvarenih rezultata pionirskih i kadetskih ekipa u natjecateljskoj godini 2024./25., prijava za natjecanje u natjecateljskoj 2025/2026., na prijedloga Komisije za ženski nogomet HNS, kao i odluke Izvršnog odbora HNS-a sudionici natjecanja u Prvoj HNLŽ P-K su:

1. ŽNK AGRAM Zagreb 6. NK ISTRA 1961 Pula

2. ŽNK DINAMO Zagreb 7. ŽNK MEĐIMURJE ČAKOVEC Čakovec

3. ŽNK DONAT Zadar 8. ŽNK OSIJEK Osijek

4. ŽNK HAJDUK SPLIT Split 9. ŽNK RIJEKA Rijeka

5. NK INKER Zaprešić 10. ŽNK SLAVONIJA Požega

**Članak 2.**

Natjecanjem rukovodi Povjerenik natjecanja imenovan od strane Izvršnog odbora HNS-a.

**Članak 3.**

Natjecanje se odvija dvokružno (9 + 9 = 18 kola) po bod sustavu. Raspored odigravanja utakmica po kolima određuje Povjerenik za natjecanje primjenom Bergerove tablice na osnovu natjecateljskih brojeva. Utakmice u kategoriji pionirki igraju se u trajanju od 2x35 minuta, a u kategoriji kadetkinja 2x45 minuta.

**Kalendar natjecanja i raspored utakmica:**

**Članak 4.**

Sve utakmice igraju se u pravilu subotom prema prijavljenoj satnici i na terenu koji su klubovi prijavili u Prijavu za natjecateljsku godinu 2025/2026 za kategorije pionirki i kadetkinja.

Za slučaj prijedloga da se utakmice igraju u toku radnog tjedna ili nedjeljom potrebna je suglasnost suparničkog kluba i odobrenje Povjerenika lige najmanje 10 dana prije održavanja utakmica.

U slučaju kada gostujući klub na utakmice udaljenosti veće od 350 kilometara, iste se smiju odigravati samo u prijepodnevnim terminima (prva najkasnije do 11,00 sati), osim u slučaju suglasnosti gostujućeg kluba o promjeni predviđenog termina.

Ukoliko je udaljenost klubova veća od 100 km, najraniji termin za utakmicu je 11.30 sati osim ukoliko su se klubovi drugačije nisu dogovorili a Povjerenik isto i potvrdio.

Povjerenik natjecanja će odgoditi utakmicu ukoliko su oba kluba suglasna sa odgodom, ali uz obvezni pismeni dogovor novog termina odigravanja koji neće utjecati na regularnost natjecanja.

**Članak 5.**

Organizaciju utakmice provode klubovi koji igraju na domaćem terenu i obvezni su brinuti o uspjehu organizacije utakmice. Klub domaćin isključivo je nadležan za red i sigurnost prije, tijekom i nakon utakmice i biti će pozvan na odgovornost zbog bilo kojeg incidenta, te može biti kažnjen u skladu s odredbama Disciplinskog pravilnika HNS. U slučaju nastanka štete, klub domaćin oslobađa Hrvatski nogometni savez svih zahtjeva za naknadu štete nastale organizacijom utakmice, a isto i potvrđuje prijavom u natjecanje. Nogometna rukovodstva sa sjedištem u mjestu odigravanja utakmica obvezna su pružiti svu neophodnu pomoć za uspješnu organizaciju utakmice.

**Članak 6.**

Svi klubovi obvezni su nastupiti u svojim najboljim sastavima.

**Članak 7.**

Svi klubovi dužni su vodstvu natjecanja, najmanje 15 dana prije, u pisanoj formi prijaviti osnovnu i rezervnu boju opreme u kojoj će se natjecati. Sve utakmice klub domaćin igra u svojoj osnovnoj boji, a gostujući klub se je dužan prilagoditi. Sve igračice koje nastupaju na utakmicama moraju na zadnjoj strani svojih dresova imati brojeve vidljive boje u odnosu boja dresa (od 1 do 99) propisane veličine (30x20 cm, debljine 5 cm) Brojevi na dresovima moraju se slagati s brojevima u zapisniku utakmice.

**Članak 8.**

Klub domaćin obvezan je poduzeti sve potrebne mjere za sigurnost sudaca i delegata i gostujuće ekipe, za vrijeme odigravanja utakmice i sve do napuštanja igrališta i sportskog objekta. Klub domaćin je obvezan na svim utakmicama osigurati adekvatno vozilo radi pružanja hitne pomoći (hitna pomoć, sanitetsko vozilo ili adekvatno zamjensko vozilo) koje mora biti u neposrednoj blizini igrališta i u slučaju potrebe odbaciti do zdravstvene ustanove. Vozilo s vozačem obavezno upisati u zapisnik utakmice.

**Vrijeme početka i trajanja utakmice:**

**Članak 9.**

Pri određivanju vremena početka utakmica treba voditi računa o mjesnim i vremenskim prilikama.

Vrijeme trajanja utakmica po uzrastu:

• PIONIRKE: 2 x 35 minuta + plus sudačka nadoknada

• KADETKINJE: 2 x 45 minuta + plus sudačka nadoknada

**Delegati :**

**Članak 10.**

Povjerenik natjecanja određuje delegata koji zastupa rukovodstvo natjecanja, kontrolira suđenje i ima vrhovni nadzor na utakmici, delegati se određuju sa usvojenih lista delegata HNS-a. Prioritet u delegiranju imaju delegati koji obavljaju dužnost u tijelima HNS-a i ŽNS-a.

Delegat ima obvezu doći minimalno 60 minuta prije utakmice na igralište (stadion) na kojem se odigravaju utakmice, te utvrditi jesu li ispunjeni svi uvjeti za odigravanje utakmice i konstatirati kada su došli predstavnici klubova i suci, te postupiti prema ostalim uputama Povjerenika lige.

Delegat ima obvezu prema prijavljenoj listi temeljito pregledati sportske iskaznice igračica i licence službenih osoba, utvrditi pravo nastupa igračica i pristupiti sastavljanju zapisnika o utakmici. Nakon što je zapisnik sastavljen izvršiti kontrolu unesenih podataka te isti prije početka utakmice dati na uvid i ovjeru predstavnicima klubova. Delegat je obvezan u nazočnosti suca i službenih predstavnika klubova obaviti pojedinačnu identifikaciju svih igračica prijavljenih u sastav kao i prijavljenih službenih osoba.

Tijekom utakmice evidentirati sve bitne podatke koji se po završetku utakmice trebaju uskladiti sa sucima.

Delegat je obvezan u COMET sustavu provjeriti ispravnost unosa podataka od strane predstavnika klubova o postavama ekipa i službenim osobama klubova, utvrditi identitet prijavljenih igračica i službenih osoba, dostaviti te popise sucima utakmice.

Po jedan primjerak zapisnika o utakmici i izvještaj o utakmici delegat uručuje službenim predstavnicima klubova odmah po zaključenju zapisnika.

Jedan primjerak zapisnika i izvještaja delegat dostavlja prvog narednog radnog dana redovnom poštom ili osobno Povjereniku natjecanja. Jedan primjerak zapisnika delegat ostavlja kod sebe radi eventualne potrebe za usklađenjem podataka putem telefona.

Delegat koji se u svezi sa obavljanjem svoje dužnosti, nedovoljno zalaže, ne pridržava se odnosno ne provodi zaključke i odluke koje proizlaze iz Propozicija natjecanja ili koji pokaže nedovoljno poznavanje Pravila nogometne igre, biti će izostavljen jedno ili više delegiranja, a po potrebi protiv njega će se pokrenuti i disciplinski postupak. Za utvrđivanje nepravilnosti odgovoran je Povjerenik za natjecanje.

Prava i dužnosti delegata su da:

• nosi vidljivo istaknutu delegatsku iskaznicu,

• kontrolira cjelokupnu organizaciju nogometne utakmice,

• utvrdi ispravnost športskih iskaznica i pravo nastupa prijavljenih igračica, osobito da li je upisan liječnički pregled u COMET sustav,

• utvrdi da li treneri imaju odgovarajuću dozvolu za rad (licencu) i da li su nazočni na utakmici

• utvrdi nazočnost svih službenih osobama predviđenih Propozicijama natjecanja i Pravilnikom o nogometnim natjecanjima, te utvrdi imaju li isti vidno istaknuta službena obilježja,

• utvrdi na temelju vidljivo istaknute licence nazočnost službenih osoba na klupi,

• svoja zapažanja o utakmici iznese u izvještaju o utakmici koji zajedno sa zapisnikom i prilozima dostavlja u određenom roku nadležnom tijelu,

• obavlja i sve druge zadaće dobivene od rukovodstva natjecanja.

**Suci:**

**Članak 11.**

Za sve prvenstvene utakmice suce određuje imenovani Povjerenik za suđenje. Prvenstvene utakmice mladeži prioritetno sude sutkinje (suci) s lista HNS-a.

Sutkinje koje igraju za neki od klubova Prve ili Druge HNLŽ ne mogu se određivati za suđenje.

Za suđenje utakmica u pravilu se određuju suci iz mjesta odigravanja ili iz susjednog ŽNS-a.

**Članak 12.**

Sudac je dužan doći na igralište 60 minuta prije vremena određenog za početak utakmice, pregledati teren u smislu PNI i ustanoviti njegovu sposobnost za igru. Ako sudac ustanovi da teren nije podoban za igru i da se utakmica ne može igrati, dužan je svoju odluku priopćiti delegatu utakmice koji će o tome obavijestiti Povjerenika za natjecanje.

Sudac je obvezan u zapisniku o odigranoj utakmici u Comet sustavu ovjeriti unesene podatke o rezultatu utakmice, strijelcima, zamjenama igračica, opomenutim i isključenim igračicama ili službenim osobama kao i unijeti eventualnu prijavu protiv neposrednih sudionika utakmice, gledatelja ili kluba za prekršaje učinjene prije, za vrijeme i poslije utakmice. U slučaju potrebe na zahtjev ovlaštenih tijela HNS-a treba dostaviti i dopunsko izvješće.

**Članak 13.**

Ako sudac koji je određen za suđenje utakmice ne dođe na igralište u određeno vrijeme za početak utakmice, delegat utakmice će odlučiti koji će od nazočnih sudaca suditi tu utakmicu.

**Članak 14.**

Suci na utakmicama pionirki i kadetkinja podliježu ocjenjivanju od strane delegata utakmice, po propisanome obrascu kojeg određuju Povjerenik za natjecanje i Povjerenik za suđenje.

Sudac koji se u svezi obavljanja dužnosti nedovoljno zalaže ili se ne pridržava odluka ili uputa nadležnog organa i koji ne pokaže dovoljno poznavanje Pravila nogometne igre ili propisa HNS-a u svezi sa nogometnim natjecanjem biti će izostavljen jedno ili više delegiranja, a u ponovljenom i težem slučaju pokrenut će se i disciplinski postupak.

Ukoliko sudac učestalo otkazuje utakmice mladeži ili odbija suđenje utakmica, protiv istog će se pokrenuti disciplinski postupak, a o svemu će biti obaviještena Komisija nogometnih sudaca.

**Članak 15.**

Sudac nije odgovoran za bilo kakav oblik ozljede igračica, službene osobe ili gledatelja, bilo kakav oblik oštećenja ili bilo koji drugi gubitak koji pretrpi pojedinac ili klub, zbog neke odluke koju je donio u smislu Pravila nogometne igre u odnosu na normalni postupak potreban radi održavanja, odigravanja i kontrole utakmice.

**Treneri:**

**Članak 16.**

Trener može obavljati svoju dužnost na utakmicama mladeži, samo ako ima dozvolu za rad u određenom klubu izdanu u skladu sa odredbama odgovarajućeg pravilnika HNS o radu trenera. Klubovi za mlađe uzraste mogu licencirati trenere s najmanje „UEFA B“ licencom.

Ako delegat ustanovi da osoba koja se predstavlja za trenera ili pomoćnog trenera nema dozvolu za rad izdanu u skladu sa stavkom 1. ovog članka, neće mu dozvoliti ulaz u ograđeni dio igrališta predviđen za rezervne igračice i službene osobe.

Trener je obvezan prisustvovati utakmici koju igra momčad za koju je licenciran. Klub ne može licencirati pomoćnog trenera ukoliko nema licenciranog glavnog trenera.

**Delegat je obvezan upisati u zapisnik i izvještaj s utakmice ukoliko neka momčad nema licenciranog trenera, trener nije nazočan na utakmici ili ako isti utakmicu napusti prije završetka.**

Trenerske dozvole za rad (licence) izdaje nacionalni Instruktor za ženski nogomet.

**Članak 17.**

Trener može istodobno biti licenciran i voditi samo jednu ekipe mladeži jednog kluba.

Trener ne može istodobno voditi ekipe mladeži dva različita kluba.

Licenca se izdaje za jednu natjecateljsku godinu, sukladno Pravilniku o dozvolama (licencama) za rad nogometnih trenera.

Licencirani trener za određenu kategoriju mladeži ne može obavljati dužnost predstavnika kluba u drugoj kategoriji i obrnuto. Delegat neće dozvoliti obavljanje dvostruke dužnosti.

Iznimno, ako postoji opravdana odsutnost licenciranog trenera ekipe (npr. bolest), može ga zamijeniti drugi trener istog kluba koji je licenciran za vođenje neke od ekipa tog kluba (najmanje zvanje – trener s UEFA B licencom) a delegat će isto unijeti u zapažanje s utakmice.

**Predstavnik kluba:**

**Članak 18.**

Svaki klub mora odrediti osobu koja će predstavljati klub na utakmici.

Predstavnik kluba na utakmici ima slijedeća prava i dužnosti:

- najmanje 60 minuta prije zakazanog početka utakmice javiti se delegatu i sucu utakmice, - prisustvovati sastanku službenih osoba utakmice radi provjere sportske opreme momčadi te provjere svih detalja oko organizacije utakmice,

- predati sportske iskaznice i licence službenih osoba te sudjelovati u utvrđivanju identiteta igračica i provjeri valjanosti licenci,

- za vrijeme odigravanja utakmice biti na klupi u zaštitnoj kabini radi pružanja pomoći sucima utakmice u pogledu otklanjanja eventualnih nedostataka koji su smetnja za normalno odigravanje utakmice,

- da obavlja sve druge poslove predviđene propisima HNS-a.

- Predstavnici klubova obvezni su 45 minuta prije početka utakmice u zapisnik utakmice u Comet sustavu unijeti i ovjeriti popis igračica koje će nastupiti na utakmici U slučaju da nakon prijave liste igračica dođe do ozljede, ozlijeđenu igračicu na zagrijavanju koja je u zapisnik o utakmici upisana među igračice koje trebaju započeti utakmicu, može zamijeniti bilo koja upisana zamjenska igračica. Službeni predstavnik kluba momčadi, čija se igračica ozlijedila, mora o tome obavijestiti delegata utakmice koji će potom obavijestiti suca i službenog predstavnika suparničke momčadi, te osigurati da se putem službenog razglasa o tome obavijeste sve osobe na stadionu.

Zamjenska igračica koja započinje utakmicu ne može se nadomjestiti drugom zamjenskom igračicom u Zapisniku o utakmici, a broj dozvoljenih zamjena tijekom igre ostaje nepromijenjen. Ozlijeđena igračica više nema pravo nastupa za svoju momčad u nastavku utakmice.

**Zapisnik utakmice:**

**Članak 19.**

Za sve utakmice mladeži obvezno se sastavlja zapisnik o utakmici

Zapisnik obvezno sadrži: vrstu natjecanja - utakmice, datum, mjesto i vrijeme odigravanja, igralište, nazive ekipa, sastave ekipa, registarski broj sportskih iskaznica igračica, imena službenih osoba, ostvareni rezultat - krajnji i poluvrijeme, izvršene izmjene i izjavu suca o izrečenim disciplinskim mjerama i razlozima, izjavu o incidentu i drugim izgredima na utakmicama ukoliko ih je bilo. Opisno se daju kratka zapažanja delegata o organizaciji utakmice, eventualno sporni momenti utakmice i način izvršavanja financijskih obveza prema službenim osobama.

Tijekom provedbe natjecanja klub domaćin obvezan je osigurati neophodne tehničke uvjete i educiranu osobu za pisanje zapisnika i izvještaja utakmice u aplikacijskom sustavu COMET HNS (http://comet.hns-cff.hr).

**Članak 20.**

U slučaju da zapisnik nije pisan u sustavu zbog tehničkih poteškoća klub domaćin je obvezan napraviti prijepis podataka u sustav COMET najkasnije u roku od 24 sata po odigranoj utakmici.

Prijepis od strane ovlaštenog zapisničara mora biti identičan potpisanom zapisniku koji je poslan e-mailom poslije utakmice i identičan za zapisnikom koji se dostavlja Povjereniku natjecanja. Svaka zloupotreba prijepisa i ispravak podliježe disciplinskom postupku.

Nakon kompletiranja zapisnika domaćin je dužan omogućiti delegatu slanje dokumentacije na e-mail vodstva natjecanja.

U sustavu COMET zabranjuje se svaki rad poslije poslanih zapisnika i izvještaja vodstvu natjecanja.

**Članak 21.**

Zapisnik utakmice je javna isprava i podaci uneseni u zapisnik smatraju se točnim sve dok se ne dokaže suprotno. Ako se utvrdi da su u zapisnik unijeti netočni podaci, Povjerenik za natjecanje će izvršiti ispravak tako da zapisnik odgovara činjeničnom stanju.

Ispravak netočnih podataka u zapisnik obavlja se po službenoj dužnosti - usklađivanjem podataka iz zapisnika sa izvještajima suca i delegata utakmice, kao i na pisani zahtjev klubova sudionika utakmice.

Ako se radi o greškama u rezultatu prvenstvene utakmice i upisanim disciplinskim mjerama, odluku o ispravci greške Povjerenik natjecanja će radi točnog obavještavanja svih klubova objaviti u službenom glasniku.

Povjerenik natjecanja obvezan je temeljem uvida u zapisnik, a putem službenog glasnika obavijestiti klub o automatskoj kazni igranja zbog četiri (4) javne opomene. Ova obveza povjerenika za natjecanje ne isključuje obvezu kluba da vodi evidenciju javnih opomena. Nedostavljanje obavijesti od strane povjerenika ne isključuje disciplinsku i natjecateljsku odgovornost kluba čija je igračica nastupila s četiri (4) javne opomene.

**Igralište:**

**Članak 22.**

Igralište na kojem se igraju utakmice mladeži mora biti registrirano od nadležne komisije matičnog saveza, a primjerak zapisnika o registraciji mora biti uokviren na vidnom mjestu u prostoriji gdje se piše zapisnik utakmice. Utakmice mladeži odigravaju se na terenima s prirodnom ili umjetnom travom, a ista odgovaraju propisanim uvjetima HNS-a.

Utakmice se igraju i na igralištima koja imaju sve uvjete za odigravanje utakmica mladeži, a koji proizlaze iz Propozicija, to se odnosi na terene sa kvalitetnom travnatom podlogom ili umjetnom podlogom, s mjerama igrališta ne kraćim od 100 metara niti užim od 64 metara.

Tereni s umjetnom travom moraju biti sukladno odredbama HNS, UEFA i FIFA (dobiveni HNS ili FIFA certifikati ne stariji od 5 godine). Klubovi su obvezni 15. dana prije početka natjecanja prijaviti terene za odigravanje utakmica, a suglasnost za korištenje određenog terena daje Komisija za natjecanje po prijedlogu Povjerenika natjecanja te iste podatke objavljuje u službenom glasilu.

Iznimno po stavku 2.,3. i 4. gornjeg članka, ali uz zajedničku suglasnost povjerenika i oba kluba, utakmica se može odigrati na drugim igralištima, koja moraju ispunjavati sve propisane uvjete.

Igrališta moraju imati ogradu, uz uzdužnu crtu natkrivene kabine za igračice i službene osobe, te kabinu za delegata i medicinsko osoblje.

Klub domaćin obvezan je pripremiti teren tako da bude potpuno podoban za odigravanje utakmice, utakmice se mogu igrati samo na terenu koji je osposobljen za igru.

Sudac i delegat obvezni su unijeti u zapisnik utakmice donesenu odluku o nepodobnosti terena za igru, i to poslije pregleda terena od strane suca i obje kapetanice ekipa. O tome prethodno telefonski obavijestiti Povjerenika za natjecanje.

**Članak 23.**

Svaki klub koji sudjeluje u prvenstvu Prve HNLŽ pionirke i kadetkinje mora ispunjavati sljedeće uvjete:

• igralište (stadion) za odigravanje utakmice mora imati adekvatan teren za igru (min. dimenzija 100 x 64 metara).

• kvalitetan travnati teren ili teren s umjetnom travom odvojen od gledališta posebnom ogradom

• najmanje četiri (4) svlačionice za ekipe s kupaonicama u sklopu istih i najmanje četiri (4) tuša u svakoj, toplom vodom te odgovarajućim sanitarnim čvorom (primjerenim za djevojke) i posebnu svlačionicu za suce s odgovarajućim sanitarnim čvorom, te odvojenu prostoriju za sastavljanje zapisnika,

• zaštitne kabine za momčadi i odvojenu zaštitnu kabinu za delegata utakmice, koje se postavljaju na uzdužnoj strani igrališta, propisno udaljene od terena,

• zaštićeni prolaz – tunel za prolazak igrača i službenih osoba od svlačionica do igrališta

**Sportska oprema:**

**Članak 24.**

Svi sudionici u natjecanju dužni su se upoznati sa osnovnim i zamjenskim bojama opreme ekipa. U slučaju eventualnog nesporazuma, prednost pri izboru boje ima domaćin ako nastupa u prijavljenoj boji opreme.

Ekipe na jednoj utakmici ne mogu nastupiti u dresovima iste ili slične boje.

Ako su dresovi iste ili slične boje, dresove će promijeniti gostujuća ekipa, ukoliko domaća ekipa nastupi u dresovima svoje prijavljene boje. U tom slučaju domaća ekipa dužna je posuditi dresove (ili markere) gostujućoj ekipi ako ih ova nema.

**Organizacija utakmice:**

**Članak 25.**

Organizaciju utakmice provodi klub domaćin i isključivo je odgovoran za njeno provođenje. Nedovoljno ili površno izvršena organizacija utakmice povlači za sobom disciplinski postupak sukladno odredbama DP HNS-a.

U slučaju nastanka štete, klub domaćin oslobađa HNS svih zahtjeva za nadoknadu štete nastale organizacijom utakmice.

Svaka igračica nastupa na vlastitu odgovornost. HNS ne preuzima odgovornost za eventualne nesretne slučajeve, povrede i ostale nastale štete.

**Članak 26.**

Klub domaćin obavezan je poduzeti sve potrebite mjere za sigurnost suca, delegata i gostujuće ekipe za vrijeme odigravanja utakmica i sve do napuštanja igrališta odgovarajućim prijevoznim sredstvom.

Klub domaćin je obavezan na svim prvenstvenim utakmicama osigurati:

• dežurnu osobu medicinske struke: Licenciranog liječnika ili medicinskog tehničara, čije podatke delegat utakmice unosi u zapisnik, uz obavezan preslik medicinske iskaznice liječnika ili medicinskog tehničara

• ukoliko na utakmici nema jedne od gore navedenih licenciranih medicinskih osoba utakmica neće započeti, osim u slučaju ako domaćin osigura medicinsko osoblje sa važećom medicinskom iskaznicom koju mora predočiti delegatu utakmice. Isto mora biti konstatirano u zapažanju delegata.

• odgovarajuće vozilo (obavezno hitna pomoć ili sanitetsko vozilo) koje ne može biti u drugoj funkciji osim za eventualni hitan prijevoz ozlijeđene igračice.

• osvježavajuća pića za obje ekipe i službene osobe,

• osigurati tri ispravne i kvalitetne lopte,

• i sve ostale radnje potrebne za nesmetano odvijanje utakmica.

**Članak 27.**

Za vrijeme utakmice nije dozvoljeno prodavanje i konzumiranje alkoholnih pića unutar ograđenog dijela i službenog dijela prostorija kluba.

Za vrijeme odigravanja utakmica, u igralištu pored terena i u zaštitnim kabinama zabranjena je uporaba duhanskih proizvoda.

Klubovi su odgovorni za ponašanje svojih igračica, službenih osoba, članova, navijača i svake druge osobe koja obavlja dužnost na utakmici u ime kluba.

Promocija ili objava, na bilo koji način, političkih poruka ili bilo kojih drugih političkih djelovanja unutar ili u neposrednoj blizini igrališta strogo je zabranjena uoči, tijekom ili nakon završetka utakmice.

**Članak 28.**

U natkrivenim kabinama mogu sjediti za vrijeme utakmice:

• predstavnik kluba sa urednom važećom licencom,

• pričuvne igračice u športskoj opremi koji su upisane u zapisnik utakmice,

• trener s urednom važećom licencom,

• pomoćni trener s urednom važećom licencom,

• medicinsko osoblje sa urednom važećom licencom.

**Članak 29.**

Igračica koja u toku utakmice bude isključena, mora odmah napustiti unutarnji dio nogometnog terena. Za vrijeme utakmice najstrože je zabranjeno nešportsko komentiranje sučevih odluka iz kabine za pričuvne igračice i vrijeđanje svojih i suparničkih igračica.

Trenerima je dozvoljeno izlaženje iz kabine i prilaženje uzdužnoj liniji igrališta radi davanja uputa svojim igračicama. Službenim predstavnicima je dozvoljeno stajanje u tehničkom prostoru samo za vrijeme tehničke pripreme izvršenja zamjene igračica.

**Pravo nastupa:**

**Članak 30.**

Na utakmicama mladeži imaju pravo nastupa sve pravilno registrirane igračice koje su stekle pravo nastupa na prvenstvenim utakmicama.

* u ekipi PIONIRKI, ako na dan utakmice nisu mlađe od 12 godina, a na dan 01.07.2025. nisu starije od 14 godina i 6 mjeseci (rođene 01.01.2011. godine i mlađe).

(iznimno na utakmicama pionirki može nastupiti i igračica sa navršenih 11 godina, pod uvjetom da ima obavljen specijalistički liječnički pregled)

* u ekipi KADETKINJA, ako na dan utakmice nisu mlađe od 15 godina, a na dan 01.07.2025. nisu starije od 16 godina i 6 mjeseci (rođeni 01.01.2009. godine i mlađe).
* Na prvenstvenim utakmicama mogu nastupiti i dvije (2) igračice koje na dan 01.07.2025. nisu starije od 17 godina i 6 mjeseci / rođene 01.01.2008. godine i mlađe. Pri tome maksimalno jedna (1) takva igračica jedne momčadi može istovremeno biti u igri.

(iznimno na utakmicama kadetkinja može nastupiti i igračica s navršenih 14 godina, pod uvjetom da ima obavljen specijalistički liječnički pregled)

Od natjecateljske godine 2025/2026 svaka igračica koja ima pravo nastupa za selekcije kadetkinje i seniorki i nastupi u subotu za bilo koju selekciju (kadetkinje ili seniorke) poluvrijeme i više sljedeći dan nema pravo nastupa za drugu selekciju svoga kluba

Pravo nastupa utvrđuje delegat uvidom u športske iskaznice prije početka utakmice uz prisutnost predstavnika oba kluba.

Na ligama mladeži dopušten je nastup dvije (2) igračice strane državljanke u jednoj ekipi.

Igračicama stranim državljankama ne smatraju se igračice koji imaju dvojno državljanstvo od kojih je jedno hrvatsko i državljanke neke od država članica Europske unije i Europskog ekonomskog prostora.

Na prvenstvenim utakmicama nemaju pravo nastupa igračice koji se nalaze pod suspenzijom, kaznom zabrane igranja i automatskom kaznom zbog četiri javne opomene.

Automatskom kaznom zabrane igranja jedne prvenstvene utakmice nastale zbog četiri javne opomene igračica izdržava na prvoj narednoj prvenstvenoj utakmici.

Igračica koja istovremeno nastupa za dvije kategorije istog kluba automatsku kaznu zabrane igranja izdržava u onoj ekipi za koju je izrečena.

Isključena igračica, prijavljena igračica od strane službenih osoba u zapisniku rubrike isključenih igračica, automatski je suspendirana i ne može nastupiti do izricanje kazne za isključenje nadležnog disciplinskog tijela. Za vrijeme dok traje kazna igračica ne može nastupiti niti na utakmicama ostalih ekipa.

Sve ostale odredbe prava nastupa uvjetovane prethodnim kaznom zabrane igranje reguliraju se odredbama članaka Disciplinskog pravilnika.

Objava suspenzija, kazne zabrane igranja i automatske kazne zbog četiri javne opomene vrši se putem službenog glasila.

Igračica koji svojim godinama stječe pravo nastupa u obje kategorije (pioniri i kadeti) ne može isti dan nastupiti na dvije utakmice.

U zapisnik se upisuje osamnaest (18) igračica, prvih jedanaest (11) koje počinju utakmicu po rastućem broju, te ostale zamjenske igračice po rastućem broju (pričuvna vratarka ako je ima upisuje se poslije zadnje igračice koja počinje utakmicu). Sve ostalo konstatira delegat utakmice u svom izvješću.

U zapisnik utakmice može biti upisano najviše sedam (7) zamjenskih igračica, koje se mogu zamijeniti tijekom utakmice i to :

• PIONIRKE – BEZ OGRANIČENJA (leteće zamjene). Zamjene se vrše na sredini terena, u prekidu utakmice te uz dopuštenje suca.

• KADETKINJE – u igru može ući najviše sedam (7) zamjenskih igrača. U drugom poluvremenu svaki klub može vršiti zamjene u maksimalno tri (3) navrata.

Utakmica ne može početi ako jedna ekipa ima manje od sedam (7) igračica u igri.

Igračice koji ne nastupe od početka utakmice mogu naknadno ući u igru sve do kraja utakmice, a na način predviđen Pravilima nogometne igre, i to samo ako su upisane u zapisnik kao igračice ili zamjenice prije početka utakmice. Ne dopušta se naknadni upis novih igračica u zapisnik, koje nisu prijavljene delegatu prije početka utakmice. U slučaju uočene greške kod pisanja zapisnika može se izvršiti ispravak tijekom trajanja utakmice. Igračica koji je upisana u zapisnik utakmice, smatra se da na utakmici nije nastupila ukoliko nije ušla u igru.

Po svakoj neposrednoj prijavi oštećenog kluba utakmica će se registrirati sa 3-0 (par-forfe) za suparničku ekipu.

**Utvrđivanje identiteta igračica:**

**Članak 31.**

Na utakmicama mogu nastupiti igračice čiji je identitet utvrđen putem sportske iskaznice. U slučaju da igračica nema sportsku iskaznicu identitet se utvrđuje drugom ispravom koja ima fotografiju igračice i osobne podatke, uz predočenje zapisnika s prethodno odigrane utakmice, gdje je igračica bila upisana u zapisnik utakmice. Identitet se može utvrditi pregledom u COMET sustavu pod registriranim igračicama.

Na traženje predstavnika kluba utvrđivanje identiteta igračica se može vršiti prije početka utakmice na samom terenu za igru, tu delegatu uz nazočnost predstavnika klubova pomaže sudac koji utvrđuje identitet igračica na terenu sa pripadajućom sportskom iskaznicom.

Delegat je dužan provjeriti identitet igračica na terenu prije samog početka utakmice.

Iznimno, u slučaju naznaka da je u igri nastupa igračica pod tuđom sportskom iskaznicom, na zahtjev predstavnika kluba prijavitelja delegat je obvezan utvrditi identitet sporne igračice (u poluvremenu, tijekom izlaska igračice iz igre, poslije odigrane utakmice), zapisnikom ili dopunskim izvješćem konstatirati činjenično stanje, dati svoje mišljenje i konstatacije oba predstavnika kluba (izjave ovjerene potpisima).

**Liječnički pregledi:**

**Članak 32.**

Sve igračice koje nastupaju na prvenstvenim utakmicama moraju u COMET imati uredno upisan nalaz o izvršenom liječničkom pregledu ili moraju posjedovati službenu potvrdu o izvršenom liječničkom pregledu.

Rok valjanosti liječničkog pregleda vrijedi šest (6) mjeseci od dana obavljenog pregleda.

Klub za koji igračica nastupa obvezan je u sustav COMET upisati da je igračica liječnički pregledana i do kada vrijedi liječnički pregled (isto vrijedi i za specijalistički liječnički pregled).

Potvrdu za igračicu koja ima važeći specijalistički liječnički pregled, ovjeren od strane specijalistički liječničke medicine (s naznakom za koju selekciju vrijedi) te nadležnog županijskog saveza, klub je dužan predočiti istu delegatu susreta.

Ukoliko liječnik proglasi igračicu zdravstveno sposobnom za određeno vrijeme kraće od šest mjeseci, igračica može nastupati od dana upisa pregleda u sustav COMET do dana kada ističe određeno vrijeme upisa sposobnosti.

Igračica koja nije liječnički pregledana, odnosno koji nije obavila liječnički pregled u određenom roku ili kome je od strane liječnika zabranjeno igranje, kao i igračica kojoj liječnički pregled nije upisan u sustav COMET, ne može nastupiti na javnoj utakmici.

**Nenastupanje na utakmicama stalnog natjecanja:**

**Članak 33.**

Ako u roku od 15 minuta od određenog vremena za početak utakmice ne nastupi jedna od ekipa s minimalnim potrebnim brojem igračica (SEDAM), sudac će priopćiti kapetanici ekipe koja je nastupila da se utakmica neće održati i to će unijeti u zapisnik utakmice. Prethodno je o tome delegat utakmice je dužan obavijestiti Povjerenika za natjecanje.

Izuzetno u slučaju da ekipa nije mogla nastupiti uslijed više sile, sudac će pričekati nešto više, ali će voditi računa o tome da se utakmica može završiti na vrijeme (mrak ili odigravanje još jedne utakmice na istom terenu).

Klub je obvezan prvi radni dan poslije neodigrane utakmice Povjereniku za natjecanje dostaviti očitovanje zbog čega ekipa nije došla na odigravanje utakmice. Povjerenik za natjecanje registrirat će utakmicu po službenoj dužnosti sa 3-0 (par-forfe), ukoliko utvrdi da neka ekipa neopravdano nije nastupila. Klub snosi odgovornost prema odredbama Disciplinskog pravilnika.

**Neodigravanje i prekid utakmice:**

**Članak 34.**

Ako je utakmica prekinuta ili ista nije niti započela zbog incidenta, nereda, nedovoljnog broja igračica, nedolaska medicinskog osoblja i dr., a utvrdi se da je za prekid kriv domaćin ili jedna od ekipa sudionika (klub, igračica, službene osobe kluba), delegat utakmice utvrditi će to u izvješću o utakmici.

Protiv kluba čija ekipa nastupa s manje od 11 igračica, Povjerenik podnosi disciplinsku prijavu.

Ekipa koja nastupa sa manje od 11 igračica, a u tijeku utakmice dođe to prekida zbog nedovoljnog broja igračica, zbog ozljeda (ozljede više igračica u razmaku od nekoliko minuta, ostajanja u svlačionicama u poluvremenu utakmice i sl.), tako prekinute utakmice smatrat će se kao da je ekipa napustila teren za igru, odnosno da je ekipa izazvala prekid utakmice. Klub je odgovoran za neodigravanje i prekid utakmice te odgovoran po odredbama Disciplinskog pravilnika.

Povjerenik natjecanja registrirat će utakmicu po službenoj dužnosti sa 3-0 (par-forfe), te proslijediti slučaj na postupanje disciplinskom sucu.

U slučaju prekida utakmice zbog nereda ili incidenata prije, u toku ili poslije utakmice, Povjerenik natjecanja može suspendirati odgovarajuću ekipu od odigravanja utakmice na tom igralištu ili području za vrijeme vođenja postupka, do donošenja odluke.

**Disciplinska odgovornost**

**Članak 35.**

O disciplinskim prekršajima koje izvrše klubovi, igračice, suci, delegati, treneri i ostali nogometni djelatnici u ovom natjecanju odlučuje Disciplinski sudac na osnovu DP-a HNS-a.

**Zabrana nastupanja zbog suspenzije**

**Članak 36.**

Suspendirana ekipa ne može nastupati na javnoj utakmici sve dok traje suspenzija.

Ako je suspenzija izrečena zbog neispunjavanja novčanih obveza prema službenim osobama ili nogometnom tijelu (HNS-u) delegat utakmice će upozoriti suspendirani klub o suspenziji, odnosno klub se upoznaje preko službenog glasila. Disciplinski sudac je svoju odluku dužan proslijediti tijelima i rukovodstvu natjecanja seniorske ili prve najstarije mlađe uzrasne kategorije koje klub ima u natjecanju.

Kod učestalo izrečenih suspenzija istom klubu Povjerenik za natjecanje za suspendirani klub pokreće postupak prema Disciplinskom sucu, a vezano za primjenu DP-a u svezi zanemarivanja obveza odnosno neizvršavanje odluka, naredbi i obveza.

Suspenzije klubovima i sportskim djelatnicima iz svoje nadležnosti donosi Disciplinski sudac.

**Registracije utakmice**

**Članak 37.**

Ako na utakmicu nije uložena žalba, a ne postoje razlozi za registraciju utakmice po službenoj dužnosti sa 3-0 (par fore) utakmica će se registrirati postignutim rezultatom.

Odigrane utakmice registrira Povjerenik natjecanja u pravilu najkasnije u roku od 14 dana od dana njihovog odigravanja. U slučaju da je na neku utakmicu uložena žalba, rok za registraciju utakmice produžava se do donošenja odluke o žalbi, odnosno do izvršenja te odluke.

**Žalbe**

**Članak 38.**

Žalbe po svim osnovama moraju se brzojavno najaviti Povjereniku natjecanja u roku dva (2) dana, a obrazloženje sa dokazom o uplaćenoj taksi ima se dostaviti u roku od tri (3) dana od dana odigravanja utakmice.

U koliko rok za ulaganje žalbi ističe u nedjelju ili državni praznik, rok za ulaganje žalbi se produžuje za prvi radni dan.

Nepravovremeno najavljene ili nedovoljno taksirane žalbe biti će odbačene.

Pri ocjeni blagovremenosti žalbi, uzima se u obzir datum poštanskog žiga na preporučenom pismu, brzojavu, datumom na pismu, odaslanom mailu ili datumom na novčanoj uplatnici.

**Članak 39.**

Visinu takse na žalbu po svim osnovama određuje Izvršni odbor HNS-a, a objavljuje se u Službenom glasniku.

**Članak 40.**

Odluke o podnijetim žalbama donose se najkasnije u roku od 21 dan od dana prijema žalbe. Povjerenik za natjecanje odluke o žalbi i obrazloženje objavljuje u službenom glasilu ili može odluku dostaviti klubovima koji su bili u žalbenom postupku.

Žalba na odluku povjerenika natjecanja u drugom stupnju podnosi se Komisiji za žalbe HNLŽ u roku od 8 dana od datuma primitka odluke.

Odluka u drugom stupnju biti će donijeta mogućnostima saziva Komisije, a ne duže od mjesec dana od dana prijema žalbe.

Protiv odluke Komisije za žalbe HNLŽ ne može se uložiti žalba.

**Obnavljanje lige:**

**Članak 41.**

Klub plasiran na 10. mjesto u zbiru bodova Prve HNLŽ P-K u natjecateljskoj godini 2025/2026. ispada iz Prve HNLŽ P-K.

U natjecateljskoj godini 2026/2027. igrat će se Prva HNLŽ P-K sa 10 klubova i to ;

- 9 najuspješnijih klubova na kraju prvenstva 2026./26. Prve HNLŽ P-K prema kriteriju ukupno boljeg plasmana momčadi

- jedan najuspješniji klub iz kvalifikacija pobjednika središta

- u kvalifikacijama nastupaju u zbiru najuspješnije momčadi pionirki i kadetkinja na razini središta HNS prema Propozicijama tog natjecanja, jednu utakmici po kategoriji na neutralnom terenu

U Prvu HNLŽ P-K u natjecateljskoj godini 2026/2027. mogu ući samo klubovi koji u sezoni 2025/2026 imaju najmanje dvije ekipe mladeži (kadetkinje, pionirke) u sustavu stalnog natjecanja na razini središta.

Ukoliko klub nema seniorsku ekipu a ostvario je plasman u Prvu HNLŽ P-K u godini kada igra Prvu HNLŽ P-K mora nastupati i s seniorskom ekipom u stalnom natjecanju.

Kriterij ukupno boljeg plasmana je zbroj osvojenih bodova pionirske i kadetske ekipe na kraju prvenstva koje se boduje na osnovu poretka pojedine momčadi po kategorijama.

U slučaju ostvarenog identičnog rezultata dva ili više klubova, prednost ima klub čija ekipa pionirki je ostvarila bolji plasman u prvenstvu Prve HNL pionirki i kadetkinja.

**Članak 42.**

Ako se iz bilo kojih razloga prije ili u tijeku natjecanja u natjecateljskoj godini 2025/2026 uprazni jedno mjesto ili više mjesta, Prva HNLŽ P-K se ne popunjava.

**Utvrđivanje plasmana:**

**Članak 43.**

Klub koji pobjedi na utakmici osvaja tri (3) boda, a kod neriješenog rezultata svaki klub osvaja po jedan (1) bod.

Ako klubovi osvoje isti broj bodova, odlučuje bolja razlika između danih i primljenih golova. U slučaju iste gol razlike, bolje mjesto na tablici zauzima momčad koja je postigla više golova, a ako su postigli isti broj golova dijele mjesta koja im pripadaju.

Plasman na dodatnoj tablici utvrđuje se zbrojem osvojenih bodova. Ako je zbroj bodova jednak, odlučuje razlika danih i primljenih golova.

Ako se poredak klubova ne može utvrditi niti nakon primjene dodatne tablice primijenit će se kriterij bolje ukupne gol razlike između postignutih i primljenih zgoditaka iz svih utakmica koje su klubovi odigrali tijekom prvenstva.

Ako se ni na ovaj način ne može utvrditi plasman, poredak će se utvrditi na temelju fair-playa, odnosno prednost će imati klub koji ima ukupno manji broj opomena (žutih kartona) i isključenja tijekom cijelog prvenstva. Uračunavaju se sve opomene i isključenja osoba upisanih u zapisnik utakmice. Svaka opomena nosi jedan minus bod, a isključenje tri minus boda.

Ako se ni na ovaj način ne može utvrditi plasman, pitanje pobjednika utvrdit će se ždrijebom koji će provesti Povjerenik za natjecanje.

Ukoliko se radi o utvrđivanju plasmana momčadi u natjecanju pionirki i kadetkinja u slučaju jednakog broja bodova, a radi se o utvrđivanju mjesta s kojih se napreduje ili ispada iz lige, određuje se na osnovu zbroja osvojenih bodova pionirki i kadetkinja. Ako je zbroj bodova jednak, prednost ima klub koji ima bolje plasirane kadetkinje. Ako je i taj kriterij jednak, plasman se utvrđuje na način određen stavkom 6. i stavkom 7. ovog članka.

**Članak 44.**

Ako klubovi mladeži nisu praćeni stručnim radom, ako neopravdano izostanu sa utakmica, ako se vode disciplinski postupci protiv klubova (nepoštivanje Propozicija), ako klubovi mladeži imaju prekide zbog nedostatka igračica tijekom utakmice u nadležnosti je Povjerenika natjecanja i Komisije za ženski nogomet donošenje odluke o isključivanju kluba mladeži iz redovnog natjecanja.

**Financijske odredbe:**

**Članak 45.**

Troškove vođenja natjecanja, snose klubovi, sudionici natjecanja.

Klubovi prije početka svake natjecateljske sezone uplaćuju članarinu, a visinu iste određuje IO HNS-a.

Sve prvenstvene utakmice mladeži podliježu obaveznom plaćanju slijedećih troškova:

• sucu putne troškove i naknadu (taksu) za suđenje,

• delegatu utakmice putne troškove i naknadu (taksu) za obavljanje dužnosti delegata.

• Visine naknade službenih osoba i pravo na putne troškove određeno je odlukama IO HNS

Za potrebe podmirenja dijela troškova natjecanja (putovanja na utakmice, smještaj, troškovi službenih osoba) HNS će klubovima Prve HNLŽ P-K kao sufinanciranje troškova lige izvršiti uplatu u 2 obroka.

Prije svake sljedeće uplate od strane HNS-a, klubovi su dužni dostaviti precizna financijska izvješća o utrošenim sredstvima.

Klubovi koji su u prethodnom kolu bili domaćini dužni su delegatu na prvoj narednoj utakmici dokazati da su izvršili obvezu prema službenim osobama. Ukoliko klub ne može dokazati izmirenje obveze, delegat će dozvoliti nastup klubu, ali je dužan u zapisnik utakmice upisati, a Povjerenik natjecanja sagledati će potrebu za pokretanje postupka protiv kluba koji zanemaruje svoje obveze.

Po svakoj prijavi službenih osoba, a najkasnije nakon 10 dana od odigrane utakmice, Disciplinski će sudac pokrenuti stegovni postupak po DP-u, a u svezi neizvršavanja obveza, naredbi i odluka Povjerenika natjecanja.

**Nagrade:**

**Članak 46.**

Prvoplasirana momčad prvenstva Prve HNLŽ P-K pojedine kategorije osvaja pehar HNS-a u trajno vlasništvo. HNS prvoplasiranim momčadima u obje kategorije dodjeljuje po 30 zlatnih medalja koje se dodjeljuju igračima, trenerima, liječnicima, fizioterapeutima i članovima rukovodstva kluba, prema pismenom prijedlogu kluba. Pehari i medalje se momčadima predaju na utakmicama po izboru kluba nakon verifikacije tablica od strane Povjerenika za natjecanje. HNS najboljem strijelcu dodjeljuje prigodni pokal. U slučaju da je više igračica postiglo isti broj pogodaka, trofej za najboljeg strijelca osvaja igračica koji je nastupajući za klub tijekom prvenstva ostvarila najmanju minutažu.

**Ostale odredbe:**

**Članak 47.**

Licence za službene osobe izdaje Povjerenik natjecanja.

Predstavnik kluba ne može biti trener, kojem je izdana licenca za vođenje jedne od kategorije mladeži (trener pionirki ne može biti predstavnik kluba kadetkinjama i obratno.)

Predstavnik kluba može vršiti dužnost na utakmicama svih kategorija mladeži.

Dozvole za rad trenera (licence) u klubovima na zahtjev trenera i kluba izdaje koordinator za ženski nogomet HNS, sukladno Pravilniku o dozvolama (licencama) za rad nogometnih trenera.

Licence se izdaju za jednu natjecateljsku godinu.

**Članak 48.**

Za sve ono što nije predviđeno ovim Propozicijama, vrijede odredbe Pravila nogometne igre, Odluke Međunarodnog BOARD-a, Pravilnika o nogometom natjecanju HNS-a, Disciplinskog pravilnika, te ostalih propisa i odluka HNS-a.

Klubovi sudionici natjecanja obvezuju se poštivati odredbe Pravilnika o načinu korištenja medijskih i promotivnih prava.

**Članak 49.**

Propozicije stupaju na snagu danom objave u Glasniku HNS-a.

Zagreb, 26. 08.2025. Predsjednik Marijan Kustić, v.r.